Белицер, Вера Николаевна

Ве́ра Никола́евна Бе́лицер — ӟуч этнограф, Волга-Урал котырысь калыкъёслэсь материальной культуразэс (уката ик дӥськутсэс) эскерись.

Вордскиз Рязаньын 1903 аре 5 апреле (вуж стилья 23 мартэ). Дышетскиз Мускоысь кун университетысь общественной наукаосъя факультетлэн этнологи-кылтодон люкетаз. Дышетскемзэ йылпумъям бераз, Калыктодонъя музейын (берлогес — СССР-ысь калыкъёслэн музейзы) ужаз (1925-1941). Музейын ужан дыръяз ик Белицер трос пол вуылӥз Волга-Урал котырысь калыкъёс доры этнографической экспедициосы. 1943 арысен Белицер — СССР-ысь Наукаосъя академилэн этнографияя институтаз: нырысь аспирант, собере старшей научной ужась (1945-1968) но старшей научной консультант (1968-1978) луыса.

Аспирантураын дышетскем дыръяз Белицер дасяз но азинлыко утиз кандидат луон диссертацизэ («Народная одежда удмуртов. Материалы к этногенезу»). Нош доктор луон диссертациеныз (1959) луиз 1958 аре печатлам «Очерки по этнографии народов коми. XIX – начало XX в.» нимо монографиез. Комиослы (зырянъёслы, пермякъёслы, зюздякъёслы, язваослы, имжаослы) но удмуртъёслы сяна, Белицерлэн вань бесерманъёслы но сӥзем ужез («К вопросу о происхождении бесермян (по материалам одежды)»). Уно аръёс ӵоже Белицер кивалтӥз Мордва этнографической экспедициен.

Кулӥз Вера Белицер 4 апреле 1983 аре Мускоын.

 Тужгес тодмо ужъёсыз 

 К вопросу о происхождении бесермян (по материалам одежды) // Труды Института этнографии. М., 1947. Т.1 (новая серия)
 Народная одежда удмуртов (Материалы к этногенезу). М., 1951
 Очерки по этнографии народа Коми (XIX - нач. XX в.). М., 1958
 Удмурты // Народы европейской части СССР. Серия Народы мира. М., 1964. Т.2
 Народная одежда мордвы. М., 1973.

 Чӧлсконъёс 
 Вера Белицер Урал исторической энциклопедиын (Ӟ)
 Вера Белицерлэн улэмез но ужъёсыз (Ӟ)

Категория:Наука Удмуртиын
Категория:Адямиос алфавитъя